OpenLLM-France/wikimedia huggingface dataset:
# Doctor (Star Trek)

L'Holograma Mèdic d'Emergència, més conegut com el Doctor, és un personatge fictici de la sèrie Star Trek: Voyager. El Doctor va ser interpretat per Robert Picardo. Al morir tots els metges i infermeres de la nau USS Voyager, aquest holograma d'emergències puntuals es converteix en el cap mèdic de la nau. El seu programa s'anirà desenvolupant exponencialment en enfrontar-se a noves experiències i estar encès de manera permanent i no temporal com preveia el seu creador, el doctor Louis Zimmerman (el Doctor té l'aspecte de Louis). Inicialment Kes és la seva ajudanta, però quan marxa passa a ocupar el seu lloc Tom Paris. En arribar Set de Nou a la nau, el Doctor adopta el rol de mentor per a ensenyar-li a fer les primeres passes pel que fa a les habilitats socials, el que es complicaria al començar a sentir-se atret per ella.
Viccionari
# Tractat de Versalles (1783)

El Tractat de Versalles de 1783 va ser signat per les tres nacions: el Regne de França, Espanya i el Regne de la Gran Bretanya. Constituint la contrapart del Tractat de París (1783), signat pels britànics i els membres de les Tretze Colònies dels EUA que havia posat fi a la Guerra d'Independència dels Estats Units. En aquesta guerra els francesos i espanyols hi havien participat al costat dels insurgents.

## Acords d'aquest Tractat de Versalles
### Gran Bretanya

    Restitueix algunes de les possessions que havia adquirit en el Tractat de París de 1763

### Espanya

    Recupera Menorca i la Florida (però la Gran Bretanya conserva Gibraltar),

### França

* Recupera els establiments francesos a l'Índia, vuit "llocs comercials": Balasore, Kassimbazar, Yougdia, Dacca, Patna, Masulipatam, Calicut i Surat.
* Manté l'illa de Gorée i el Senegal i algunes illes de les Antilles (Martinica, Guadalupe, Santa Llúcia i Saint-Pierre i Miquelon.
* Adquireix Tobago al Carib, a més a més.
* Obté la plena sobirania de França sobre Dunkerque, sense cap limitació,
* Obté un dret de pesca que s'estén als bancs de Terranova, a la costa nord-est i l'oest, des del cap Sant Joan fins al cap de Ray.

## Referències

* ↑ Congressional serial set (en anglès). United States. Government Printing Office, 1834, p.19.
# Anomoeotes leucolena

Anomoeotes leucolena és una espècie de lepidòpter zigenoïdeu de la família dels himantoptèrids (Himantopteridae), subfamília Anomoeotinae.
És una espècie endèmica del Camerun, Angola, Sierra Leona, Gabon i Guinea Equatorial.

## Referències

* ↑ «Funet - Anomoeotes». [Consulta: 1r març 2025].
# Síndrome serotoninèrgica

La síndrome serotoninèrgica és un conjunt de símptomes causat per un excés de serotonina. Es produeix per la presa de fàrmacs utilitzats en el tractament de malalties molt diverses, però que tenen en comú la seua capacitat d'augmentar l'alliberament de serotonina en el cervell i en altres òrgans. També pot produir-se per l'ús de drogues (LSD, èxtasi i altres) i més rarament d'extractes de plantes (ginseng, Hypericum perforatum, etc.) i suplements nutricionals (triptòfan). Freqüentment sorgeix quan s'utilitza més d'una d'aquestes substàncies al mateix temps.
Els fàrmacs més freqüentment implicats són els antidepressius i els analgèsics opiacis (tramadol, meperidina, etc.). També s'han descrit casos amb sumatriptan, valproat, liti, selegilina, metoclopramida i altres d'ús menys comú. També hi han implicat alguns preparats anticatarrals.
Aquests fàrmacs poden potenciar els efectes de la serotonina, bé augmentant-ne la síntesi (L-triptòfan), bé inhibint-ne el metabolisme (IMAOs), bé incrementant-ne l'alliberament (MDMA, amfetamina, fenfluramina), inhibint la seua captació (inhibidors selectius de la recaptació de serotonina, altres antidepressius com venlafaxina, i també agents com amfetamina, meperidina, dextrometorfan, nefazodona, etc.) o actuant directament sobre els receptors de serotonina (buspirona).
És un trastorn de gravetat variable. En alguns pacients els símptomes són lleus i transitoris però pot ser greu.
Es manifesta principalment per alteracions mentals, hiperactivitat autonòmica i trastorns neuromusculars. Les alteracions mentals poden ser intranquil·litat, agitació, confusió, desorientació i fins i tot coma. Entre els símptomes d'hiperactivitat autonòmica destaquen la febre, taquicàrdia, diarrea, vòmits, diaforesi i dilatació pupil·lar. Els trastorns neuromusculars més comuns són: tremolors, mioclònies, rigidesa, hiperreflèxia i atàxia.
Habitualment el pacient millora ràpidament després de suspendre la medicació (la majoria en les primeres 24 hores), però la gravetat és molt variada i alguns precisaran ingrés en una unitat de vigilància intensiva. La mortalitat s'estima propera al 10%.

## Tractament

Es basa en la supressió immediata del fàrmac o els fàrmacs responsables, en el control de l'agitació i de la hipertèrmia, en el suport vital i en la utilització de fàrmacs antagonistes serotoninèrgics, principalment la ciproheptadina i la clorpromazina.

## Bibliografia

* Boyer EW, Shannon M. "The serotonin syndrome". N Engl J Med 2005;352:1112-20
# Aeroport de Katumbi

L'aeroport de Katumbi (codi OACI: FWKB) era un aeroport 2 quilometres (1.2 mi) al sud-oest del poble de Katumbi, a la República de Malawi. Segons els registres no va ocórrer cap accident aeri en les seves instal·lacions.
En vistes aèries, la pista sembla haver estat abandonada en algun moment després de 2002. Ara creixen arbres i arbusts a la zona de la pista i s'han eliminat les marques de la pista.

## Referències

* ↑ «Katumbi Airport [CLOSED]» (en anglès). Ourairports.
* ↑ Historial d'accidents de l'Aeroport de Katumbi a Aviation Safety Network (anglès)
* ↑ Google Earth Historical Imagery (8/27/2002) - (8/7/2011)

## Enllaços externs

* OpenStreetMap - Aeroport de Katumbi tancat
* FallingRain - Aeroport de Katumbi
# Osteria Francescana

L'Osteria Francescana és un restaurant italià ubicat a la ciutat de Mòdena, propietat del xef Massimo Bottura.
Massimo Bottura va obrir l'Osteria Francescana el 1995. Els anys 2016 i 2018 l'Osteria Francescana va ser nomenada com el millor restaurant del món a la llista dels 50 millors restaurants del món, publicada per la revista britànica The Restaurant Magazine, convertint-se en el primer establiment culinari italià a guanyar aquest guardó. També va aconseguir la segona posició el 2015 i la tercera el 2013 i 2014.
L'Osteria Francescana posseeix tres estrelles Michelin i ocupa el primer lloc a la guia d'aliments italians l'Espresso - Ristoranti d'Italia amb una puntuació de 20/20.

## Referències

* ↑ Jolonch, Cristina «Osteria Francescana, el discurso del mejor restaurante del mundo. El establecimiento de Massimo Bottura, en Módena, vuelve a encabezar la lista 'The World 50 Best Restaurants' que lideró en 2016». La Vanguardia, 18-08-2018 [Consulta: 21 juny 2024].
* ↑ «Ocho platos icónicos del nuevo mejor restaurante del mundo Osteria Francescana. La cocina de Massimo Bottura en Módena (Italia) ha vuelto a ser premiada por The World’s 50 Best Restaurants». La Vanguardia, 21-06-2018 [Consulta: 21 juny 2024].
* ↑ «La Osteria Francescana, del chef Massimo Bottura, se convierte en el mejor restaurante del mundo». El Mundo, 14-06-2016 [Consulta: 21 juny 2024].
* ↑ Poyo, Ana «Los 'Oscar de la Gastronomía' han hablado: Osteria Francescana es el mejor restaurante del mundo. Es la segunda vez que los premios ‘The World's 50 Best Restaurants’ coronan el italiano de Massimo Bottura». Vogue World, 25-062018 [Consulta: 21 juny 2024].
# Ratched

Ratched és una sèrie de thriller psicològic del personatge del mateix nom de la novel·la de Ken Kesey de 1962 One Flew Over the Cuckoo's Nest. Creada per Evan Romansky i Ryan Murphy, la protagonitza Sarah Paulson i fa de preqüela a la novel·la. Es va estrenar a Netflix el 18 de setembre de 2020.

## Argument

El 1947 l'infermera Mildred Ratched arriba a Califòrnia per entrar a formar part de l'equip de treballadors en un hospital psiquiàtric on s'apliquen mètodes sanguinaris per estudiar la ment humana. Mildred presenta un aspecte perfecte, però a mesura que entra més al sistema sanitari apareix al descobert el seu costat més fosc.

## Repartiment
### Principal

* Sarah Paulson com a infermera Mildred Ratched
* Finn Wittrock com a Edmund Tolleson
* Cynthia Nixon com a Gwendolyn Briggs
* Jon Jon Briones com a Dr. Richard Hanover
* Charlie Carver com a Huck Finnigan
* Judy Davis com a infermera Betsy Bucket
* Sharon Stone com a Lenore Osgood

### Recurrent

* Corey Stoll com a Charles Wainwright
* Vincent D'Onofrio com a governador George Willburn
* Alice Englert com a infermera Dolly
* Liz Femi com a Leona
* Amanda Plummer com a Louise
* Annie Starke com a Lily Cartwright
* Brandon Flynn com a Henry Osgood
* Michael Benjamin Washington com a Trevor Briggs
* Sophie Okonedo com a Charlotte Wells

### Convidat

* Hunter Parrish com a pare Andrews
* Robert Curtis Brown com a monsenyor Sullivan
* David Wells com a pare Murphy
* Emily Mest com a infermera Amelia Emerson
* Daniel Di Tomasso com a Dario Salvatore
* Harriet Sansom Harris com a Ingrid
* Joseph Marcell com a Len Bronley
* Ben Crowley com a Reggie Hampson
* Rosanna Arquette com a Annie
* Kerry Knuppe com a Doris Mayfair
* Benjamin Rigby com a Case Hitchen

## Referències

* ↑ «Ryan Murphy's Nurse Ratched 'Cuckoo's Nest' Origin Series Starring Sarah Paulson Scores Netflix Order; Michael Douglas EPs», 06-09-2017. [Consulta: 22 març 2018].
* ↑ Ausiello, Michael. «Ratched: Sarah Paulson Channels Iconic Cuckoo's Nest Villainess in Netflix Prequel Series — First Look», 29-07-2020. [Consulta: 29 juliol 2020].
* ↑ Miller, Julie. «Ratched First Look: Ryan Murphy and Sarah Paulson's Ode to an Iconic Villain», 29-07-2020. [Consulta: 29 juliol 2020].
* ↑ «Ratched, ecco le prime immagini della nuova serie di Ryan Murphy su Netflix» (en italià). Spettacolo.eu, 29-07-2020. [Consulta: 30 juliol 2020].
# Behind Her Eyes

Behind Her Eyes és una sèrie limitada de thriller psicològic britànica creada per Steve Lightfoot, basada en la novel·la del mateix nom de Sarah Pinborough, que es va estrenar a Netflix el 17 de febrer de 2021. La protagonitzen Simona Brown, Eve Hewson, Tom Bateman i Robert Aramayo.

## Sinopsi

Behind Her Eyes segueix la història d'una mare soltera, el món de la qual trontolla quan comença una aventura amb el seu nou cap David i l'assumpte es complica encara més quan comença una improbable amistat amb la seva dona Adele. El que comença com un triangle amorós no convencional aviat esdevé una història psicològica fosca de suspens i revelacions retorçades, mentre la Louise es veu atrapada en una perillosa xarxa de secrets on res ni ningú són el que semblen.

## Repartiment

* Simona Brown com a Louise
* Eve Hewson com a Adele
* Tom Bateman com a David
* Robert Aramayo com a Rob
* Tyler Howitt com a Adam
* Georgie Glen com a Sue
* Nichola Burley com a Sophie
* Roshan Seth com a Dr.Sharma
* Nila Aalia com a Geeta Sharma

## Episodis

| Núm. | Títol | Direcció | Guió | Data d'estrena original |
| 1 | «Chance Encounters» | Erik Richter Strand | Steve Lightfoot | 17 de febrer de 2021 (2021-02-17) |
| 2 | «Lucid Dreaming» | Erik Richter Strand | Steve Lightfoot | 17 de febrer de 2021 (2021-02-17) |
| 3 | «The First Door» | Erik Richter Strand | Angela LaManna | 17 de febrer de 2021 (2021-02-17) |
| 4 | «Rob» | Erik Richter Strand | Angela LaManna | 17 de febrer de 2021 (2021-02-17) |
| 5 | «The Second Door» | Erik Richter Strand | Steve Lightfoot | 17 de febrer de 2021 (2021-02-17) |
| 6 | «Behind Her Eyes» | Erik Richter Strand | Steve Lightfoot | 17 de febrer de 2021 (2021-02-17) |

## Referències

* ↑ «Netflix series Behind Her Eyes starring Eve Hewson due out in 2021». Raidió Teilifís Éireann, 04-11-2020. [Consulta: 20 novembre 2020].
* ↑ Burrows, Lisa-Marie. «Netflix Psychological Thriller Behind Her Eyes Starts Production & Announces Cast». Film and TV Now, 09-08-2019. [Consulta: 20 novembre 2019].
* ↑ ; Arnowitz, Leora«Netflix in February: Our last date with 'To All The Boys,' 'Malcolm & Marie' debuts». USA Today, 19-01-2021. [Consulta: 19 gener 2021].
* ↑ «Netflix’s New Thriller ‘Behind Her Eyes' Has a Bland Beginning but a Killer Ending». Haaretz. [Consulta: 15 febrer 2021].
* ↑ White, Peter; Wiseman, Andreas. «‘Behind Her Eyes': Simona Brown, Tom Bateman & Eve Hewson Star In Netflix Psychological Thriller». Deadline Hollywood, 08-08-2019. [Consulta: 8 agost 2019].
* 1 2 Clarke, Stewart. «Netflix’s ‘Behind Her Eyes,’ From ‘The Crown' Producers, Sets Cast». Variety, 08-08-2019. [Consulta: 8 agost 2019].
* ↑ Ritman, Alex. «Netflix Orders 'Behind Her Eyes' Limited Series From 'The Crown' Producer Left Bank». The Hollywood Reporter, 25-01-2019. [Consulta: 19 març 2019].
* 1 2 «Behind Her Eyes». [Consulta: 16 octubre 2020].
* ↑ «Behind Her Eyes – Listings». [Consulta: 19 gener 2021].
# Radoslav Brđanin

Radoslav Brđanin (serbi: Радослав Брђанин) (Čelinac, 9 de febrer de 1948 - Banja Luka, 7 de setembre de 2022) fou un criminal de guerra serbi de Bòsnia, condemnat a 32 anys de presó pel Tribunal Penal Internacional per a l'antiga Iugoslàvia (ICTY), pels seus crims durant la guerra de Bòsnia. Des de l'any 2008 compleix la seva condemna a Dinamarca.
Va néixer el 9 de febrer de 1948 a Čelinac, Bòsnia i Hercegovina, aleshores Iugoslàvia. Enginyer civil de professió, va treballar en el sector de la construcció fins al 1990. En aquell moment, a causa de la inestabilitat política iugoslava, algunes regions de Bòsnia i Hercegovina van començar a organitzar-se en estructures regionals basades en el concepte d'Assemblees Municipals, com existia en la Constitució Iugoslava de 1974. L'Assemblea de Municipis de Bosanka i Krajina, amb seu a Banja Luka, va ser creada l'abril de 1991. Aquesta assemblea, de la que Radoslav Brđanin en va ser el seu primer vicepresident, va aprovar un programa polític serbi.

## Crims de guerra

Després de la creació de la Republika Srpska, la política dels líders del Partit Democràtic Serbi (SDS) com Radovan Karadžić, va suposar la creació d'òrgans de coordinació en aquelles regions de majoria sèrbia, i que a la pràctica van ser administracions excloents cap a la població musulmana o croata. Així, Radoslav Brđanin fou el primer president del gabinet de crisi de la SAO Bosanska Krajina (Regió Autònoma de Krajina, ARK), creat el 5 de maig de 1992, i des de la seva posició va ajudar a dissenyar i executar polítiques de neteja ètnica; d'acord amb la sentència de l'ICTY, va ser culpable de persecució, assassinat, tortura, destrucció d'indrets, propietats i edificis religiosos. Va ser detingut el 6 de juliol de 1996 i transferit a La Haia per ser jutjat.

## Referències

* ↑ (anglès) Brđanin Transferred to Denmark to Serve Sentence, ICTY, 4 de març de 2008 PDF
* ↑ «Radoslav Brdjanin» (en anglès). Trial Watch. Arxivat de l'original el 2008-06-17. [Consulta: 9 febrer 2010].
* ↑ «El TPI no podrà obligar els periodistes a comparèixer com a testimonis». 3cat24.cat, 09-11-2006. [Consulta: 12 febrer 2010].
* ↑ (anglès) Judgement in the Case the Prosecutor v. Radoslav Brdjanin: Radoslav Brdjanin Sentenced to 32 Years' Imprisonment, ICTY, 1 de setembre de 2004

## Enllaços externs

* Documentació sobre el procés a Radoslav Brđanin, Tribunal Penal Internacional per a l'antiga Iugoslàvia (anglès)
# Artur Cussó

Artur Cussó fou un polític català, membre d'Estat Català i Bandera Negra i fundador, el 1932, amb Pere Aznar i Seseres i Jaume Compte i Canelles, del Partit Català Proletari (PCP), que va escindir-se d'Estat Català.
Essent membre d'Estat Català, va comandar «La Brandada», una secció dels escamots d'aquell partit a Barcelona. L'any 1935 va participar en les negociacions per a la unió dels partits marxistes de Catalunya. Com a resultat de les negociacions, el juliol del 1936 el PCP es va integrar en el Partit Socialista Unificat de Catalunya (PSUC).
El 1939 s'exilià a Santiago de Xile, on va organitzar amb Pere Aznar i el Centre Català de Santiago de Xile l'acollida de refugiats catalans que hi van arribar amb el vaixell mercant Winnipeg.

## Referències

* ↑ Delgado, Manuel; Martínez, Romina «Nacionalisme, internacionalisme, cosmopolitisme i altres malentesos» (pdf). Quaderns-e - Institut Català d'Antropologia, 23, 2, 2019. ISSN: 1696-8298 [Consulta: 4 setembre 2023].
* ↑ Solano Budé, Alexandre. La gestió de l’Ajuntament de Barcelona republicà (1931-1936) (pdf) (tesi). Barcelona: Universitat de Barcelona, 2018, p. 9 [Consulta: 4 setembre 2023].
* ↑ «Enciclopèdia onomàstica - Cu». Enciclopèdia del marxisme. [Consulta: 4 setembre 2023].
* ↑ Barrera i Puigvi, Agustí «El CADCI, dins del moviment obrer català. Els orígens, objectius» (pdf). Revista del Centre de Lectura de Reus, 4, 2002, pàg. 26-28 [Consulta: 4 setembre 2023].
# Dark Seed (videojoc)

Darkseed és un joc d'ordinador de la dècada del 1990. Es tracta d'una aventura gràfica en la qual el protagonista ha de lluitar per salvar la seua vida d'unes larves provinents de l'espai. D'estètica fosca i tètrica, va destacar en el moment del seu llançament perquè compta amb les il·lustracions de l'artista H.R. Giger, famós, entre d'altres, per haver dissenyat el monstre de la saga Alien.

## Referències

* ↑ Sears, David «Dark Seed». Compute!, 11-1992, p. 100 [Consulta: 7 gener 2015].

## Enllaços externs

* Dark Seed a MobyGames (anglès)
* Dark Seed a Adventure Classic Gaming
# Ko Chang

Ko Chang (en tailandès:เกาะช้าง) és la segona illa més gran de Tailàndia. Està situada a la costa est del país, a 310 km de Bangkok, a prop de la frontera amb Cambodja, dins del golf de Tailàndia. Ko Chang significa en tailandès illa elefant; va ser nomenada així per la forma de l'illa ja que l'elefant asiàtic no és una espècie autòctona de l'illa. La superfície de l'illa és d'aproximadament 217 km² i actualment compta amb 8 poblacions en total. Administrativament forma un amphoe que és part de la província de Trat. Ko Chang és una illa muntanyenca, el pic més alt de la qual és Khao Salak Phet amb una altura de 744 metres. També es poden trobar diverses cascades, esculls i selves.
Durant la Segona Guerra Mundial, quan Tailàndia estava ocupada pel Japó, Ko Chang va ser escenari d'una batalla naval entre la Marina Reial Tailandesa i un esquadró de França de Vichy, en la qual els tailandesos van ser vençuts.
Fins a mitjans dels anys 80 l'illa tenia unes insfraestructures deficients, però el turisme s'ha incrementat significativament des de llavors. Pels volts de l'any 2000 la malària va ser completament erradicada i l'àrea va passar a formar part del parc nacional marí de Mu Ko Chang.
L'illa rep més de 650.000 visitants a l'any, dels quals aproximadament dos terços són tailandesos.

## Referències

* ↑ «History - Ko Lanta - Krabi - Thailand» (en anglès), 01-08-2014. [Consulta: 27 juny 2015].
# José María Fidalgo Velilla

José María Fidalgo Velilla (Lleó, 18 de febrer de 1948) és un sindicalista espanyol, secretari general de Comissions Obreres des del 2000 fins a 2008. És llicenciat en medicina per la Universitat de Valladolid i ha treballat com a metge especialista en cirurgia ortopèdica i traumatològica a l'hospital madrileny de La Paz. Afiliat a Comissions Obreres des de 1977. Va ocupar en els seus inicis com sindicalista els càrrecs de secretari general de la Federació Estatal de Sanitat de Comissions Obreres i de secretari confederal de política institucional.
El 2000 va substituir Antonio Gutiérrez Vergara com a secretari general de Comissions Obreres. Va ser reelegit el 2004, en aquesta última ocasió amb tan sols el 58% dels vots dels delegats. S'ha mostrat en a favor de l'ús civil de l'energia nuclear i àdhuc va participar en seminaris de la Fundació FAES, vinculada al Partit Popular. Amb tots aquests gestos va intentar donar una imatge d'acord amb els paràmetres del sindicalisme europeu modern. Ha estat molt criticat per alguns corrents interns de Comissions Obreres (crítics i Alternativa Confederal), que li retreuen l'estratègia de concertació social i pactes polítics seguida pel sindicat, encara que aquestes crítiques sempre van ser minoritàries fins que al IX Congrés (2008), en la votació per a un tercer mandat, va ser derrotat per Ignacio Fernández Toxo per 512 vots contra 484.
Després de diversos mesos en els quals es va barrejar la seva candidatura a les eleccions a l'Assemblea de Madrid de 2011 per part d'UPyD, partit amb el qual va col·laborar en alguns actes, aquesta no es va dur a terme i el cap de llista a l'Assemblea de Madrid fou Luis de Velasco Rami; no obstant això el 15 de gener de 2011 va participar en l'acte de presentació dels candidats d'UPyD a les eleccions autonòmiques de 2011 demanant el vot per a aquesta formació.
El setembre de 2011 va participar en el fòrum del Partit Popular a Las Palmas, manifestant les seves coincidències amb el programa social del PP (encara que ell es manifesta socialdemòcrata) i es comentà el seu nom com a possible ministre de treball al govern del Partit Popular. I el 15 d'abril de 2019 anunciaria el seu aval a la candidatura del PP de Catalunya encapçalada per Cayetana Álvarez de Toledo.

## Referències

* ↑ Fidalgo coquetea con la dirección de UPyD de Madrid, Público, 25 de març de 2010.
* ↑ Fidalgo pide el voto para UPyD porque “hay una crisis ética del copón” Arxivat 2011-01-18 a Wayback Machine., El Confidencial, 15 de gener de 2011.
* ↑ Los futuros ministros aguardan la llamada de Mariano Rajoy, Libertad Digital, 17 de desembre de 2011.
* ↑ «El aval sindicalista a la “rebelión cívica” de Álvarez de Toledo», 15-04-2019. [Consulta: 17 abril 2019].

## Enllaços externs

* Foto de José María Fidalgo Arxivat 2001-06-10 a Wayback Machine.
* Biografia a arquitecturaysociedad.com
# Illes Coco

Les illes Coco (en birmà: ကိုကိုးကျွန်း) són un petit grup d'illes al nord-est de la badia de Bengala. Formen part de la regió de Yangon de Myanmar des de 1937. Les illes es troben a 414 km al sud de la ciutat de Yangon. Les illes Coco consten de cinc illes: quatre al Gran Escull de Coco i una al Petit Escull de Coco. Al nord d'aquest grup d'illes es troba l'illa de Preparis, que també pertany a Myanmar. Al sud es troba l'illa de Landfall, pertanyent a l'Índia.

## Història

Les illes estaven a l'antiga ruta comercial entre l'Índia, Birmània i el sud-est asiàtic i eren visitades regularment per vaixells. La Companyia Britànica de les Índies Orientals es va fer càrrec de les illes al segle XVIII, i després es va convertir en part del Raj britànic. Les illes Coco van proporcionar menjar a una colònia penal a Port Blair, a l'illa d'Andaman del Sud; la colònia es va establir el 1858 per retenir presoners de la rebel·lió índia de 1857.
Les illes van ser llogades a la família Jadwet a la dècada de 1860, que va construir un far a Table Island. Les illes es van considerar massa remotes per administrar-les des de l'Índia després que el comissari en cap de Port Blair va trigar moltes setmanes a conèixer un assassinat al far el 1877. El control es va transferir a la Birmània britànica el 1882. Les illes es van llogar comercialment a partir del 1878, però els intents de desenvolupar-les durant els següents 60 anys van fracassar.
Birmània va conservar les illes quan es va convertir en una colònia de la corona el 1937. El Japó va ocupar les illes entre 1942 i 1945, durant la Segona Guerra Mundial.

## Referències

* ↑ Selth, 2008, p. 3.
* ↑ Selth, 2008, p. 3-4.
* ↑ Selth, Andrew «Burma's Mythical Isles». Australian Quarterly, vol. 80, Nov 2008b, pàg. 24-48.
* ↑ Selth, 2008, p. 5.
* ↑ Selth, 2008, p. 5-6.

## Bibliografia

* Selth, Andrew (November 2008). «Burma's Coco Islands: Rumours and Realities in the Indian Ocean». Southeast Asia Research Centre. Working Papers (101) (City University of Hong Kong).